Κανονισμός (ΕΚ) αριθ. 748/2004 της Επιτροπής

της 22ας Απριλίου 2004

που τροποποιεί τον κανονισμό (ΕΚ) αριθ. 2535/2001 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων και εισάγει παρεκκλίσεις από τον κανονισμό αυτό

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 26 παράγραφος 3 και το άρθρο 29 παράγραφος 1,

Εκτιμώντας τα ακόλουθα:

(1) Στο άρθρο 13 παράγραφος 2 δεύτερο εδάφιο του κανονισμού (ΕΚ) αριθ. 2535/2001, προβλέπεται ότι για τις ποσοστώσεις για τις οποίες ο αριθμός των αιτήσεων είναι περιορισμένος, οι αιτήσεις πιστοποιητικού είναι δυνατό να αφορούν ποσότητες ίσες προς την διαθέσιμη για κάθε περίοδο ποσότητα. Από την κτηθείσα πείρα προκύπτει ότι αυτό ισχύει για τις ποσοστώσεις που αναφέρονται στο παράρτημα Ι.ΣΤ του κανονισμού (EK) αριθ. 2535/2001.

(2) Στο πλαίσιο της διμερούς συμφωνίας που έχει συναφθεί μεταξύ της Ευρωπαϊκής Κοινότητας και της Ελβετικής Συνομοσπονδίας και η οποία εγκρίθηκε με την απόφαση 2002/309/ΕΚ, Ευρατόμ του Συμβουλίου και της Επιτροπής(2), επιβάλλονται μειωμένοι δασμοί κατά την εισαγωγή στην Κοινότητα ορισμένων ελβετικών τυριών, εφόσον πληρούν ορισμένες προϋποθέσεις όσον αφορά τη σύσταση και τη διάρκεια ωρίμανσης. Μετά την τροποποίηση των προδιαγραφών ορισμένων τυριών, οι ελβετικές αρχές ζήτησαν την προσαρμογή της περιγραφής τους. Θα πρέπει επομένως να προσαρμοστεί η αντίστοιχη περιγραφή στον κανονισμό (ΕΚ) αριθ. 2535/2001 της Επιτροπής(3).

(3) Το κεφάλαιο Ι του τίτλου 2 του κανονισμού (ΕΚ) αριθ. 2535/2001 αφορά ποσοστώσεις που κατανέμονται με βάση δύο εξάμηνες περιόδους, τον Ιανουάριο και τον Ιούλιο κάθε έτους. Ενόψει της προσχώρησης την 1η Μαΐου 2004, ο κανονισμός (ΕΚ) αριθ. 50/2004 προέβλεψε για τον Μάιο του 2004 κατ' εξαίρεση άνοιγμα των ποσοστώσεων κατά την εισαγωγή ώστε να επιτραπεί στους εμπορευόμενους των νέων κρατών μελών να συμμετάσχουν στις κοινοτικές ποσοστώσεις από την ημερομηνία αυτή.

(4) Το άρθρο 14 παράγραφος 1 του κανονισμού (ΕΚ) αριθ. 2535/2001 ορίζει ότι οι αιτήσεις πιστοποιητικών μπορούν να υποβληθούν μόνο κατά το πρώτο δεκαήμερο κάθε εξαμήνου. Προκειμένου να καταστεί δυνατή η εφαρμογή του κανονισμού (ΕΚ) αριθ. 50/2004, θα πρέπει να επιτραπεί παρέκκλιση από τις διατάξεις του εν λόγω άρθρου και να προβλεφθεί χρονική περίοδος υποβολής των αιτήσεων, η οποία θα εκτείνεται από την 1η έως τις 10 Μαΐου 2004.

(5) Στο άρθρο 16 παράγραφος 3 του κανονισμού (ΕΚ) αριθ. 2535/2001 προβλέπεται ότι η διάρκεια ισχύος των πιστοποιητικών δεν μπορεί να υπερβαίνει το τέλος του έτους εισαγωγής για το οποίο εκδίδεται το πιστοποιητικό. Σε περίπτωση εφαρμογής της διάταξης αυτής, η ισχύς των εκδοθέντων τον Μάιο του 2004 πιστοποιητικών θα έληγε στις 30 Ιουνίου 2004, γεγονός το οποίο θα μπορούσε να οδηγήσει σε μη χρησιμοποίηση των πιστοποιητικών εξαιτίας της εξαιρετικά περιορισμένης διάρκειας ισχύος τους. Είναι, συνεπώς, σκόπιμο να επιτραπεί παρέκκλιση από τις διατάξεις του εν λόγω άρθρου και να προβλεφθεί διάρκεια ισχύος 150 ημερών από την ημερομηνία εκδόσεως των πιστοποιητικών.

(6) Ο κανονισμός (ΕΚ) αριθ. 2535/2001 θα πρέπει να τροποποιηθεί και να επιτραπεί σχετική παρέκκλιση από τον εν λόγω κανονισμό.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2535/2001 τροποποιείται ως ακολούθως:

α) Στο άρθρο 13 παράγραφος 2, το δεύτερο εδάφιο αντικαθίσταται από το ακόλουθο κείμενο:

"Ωστόσο, για τις ποσοστώσεις που αναφέρονται στο άρθρο 5 στοιχεία γ), δ), ε), στ), ζ) και η), η αίτηση πιστοποιητικού αφορά τουλάχιστον δέκα τόνους και κατ' ανώτατο όριο τη διαθέσιμη για κάθε περίοδο ποσότητα."

β) Στο παράρτημα ΙΙ.Δ, τα στοιχεία που αντιστοιχούν στον κωδικό ΣΟ ex 0406 90 18 αντικαθίστανται από το κείμενο του παραρτήματος του παρόντος κανονισμού.

Άρθρο 2

1. Κατά παρέκκλιση από το άρθρο 14 παράγραφος 1 του κανονισμού (ΕΚ) αριθ. 2535/2001, για τις προβλεπόμενες στο παράρτημα Ι.Α, στο παράρτημα Ι.Β, σημεία 5 και 6, στο παράρτημα Ι.ΣΤ και στο παράρτημα Ι.Η ποσοστώσεις που αντιστοιχούν στη χρονική περίοδο από την 1η Μαΐου έως τις 30 Ιουνίου 2004, είναι δυνατό να υποβληθούν αιτήσεις πιστοποιητικών εισαγωγής από την 1η έως τις 10 Μαΐου 2004.

2. Κατά παρέκκλιση του άρθρου 16 παράγραφος 3 του κανονισμού (ΕΚ) αριθ. 2535/2001, η διάρκεια ισχύος των πιστοποιητικών εισαγωγής που εκδίδονται στο πλαίσιο των προβλεπόμενων στην παράγραφο 1 ποσοστώσεων μπορεί να υπερβεί το τέλος του έτους εισαγωγής για το οποίο εκδίδεται το πιστοποιητικό. Η διάρκεια ισχύος των πιστοποιητικών είναι 150 ημέρες από την ημερομηνία της πραγματικής τους έκδοσης.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Απριλίου 2004.

Για την Επιτροπή

Franz Fischler

Μέλος της Επιτροπής

(1) EE L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 186/2004 της Επιτροπής (ΕΕ L 29 της 3.2.2004, σ. 6).

(2) ΕΕ L 114 της 30.4.2002, σ. 1.

(3) ΕΕ L 341 της 22.12.2001, σ. 29· κανονισμός όπως τροποποιήθηκε τελευταία από τον κανονισμό (ΕΚ) αριθ. 50/2004 (ΕΕ L 7 της 13.1.2004, σ. 9).

ΠΑΡΑΡΤΗΜΑ

">ΘΕΣΗ ΠΙΝΑΚΑ>"